**Latvijas būvniecības padomes (LBP) sēdes**

PROTOKOLS

Latvijas Republikas Ekonomikas ministrija (EM)

 Rīga, Brīvības iela 55, 506.telpa, plkst.14:00

Rīgā, 2018. gada 15.februārī Nr.4

Sēdi vada: **Artis Dzirkalis** – Latvijas Būvniecības padomes priekšsēdētājs

Sēdē piedalās: **Guntis Āboltiņš – Āboliņš, Andris Bērziņš, Kaspars Bondars, Baiba Fromane, Normunds Grinbergs, Leonīds Jākobsons, Ilmārs Leikums,** **Gints Miķelsons, Elīna Rožulapa, Normunds Tirāns, Edmunds Valantis, Gunārs Valinks, Roberts Vecums–Veco,** **Laura Vikšere.** Ar pilnvarojumu: **Mārtiņš Straume** (LBS), **Vilnis Krēsliņš** ((LEEA), **Dainis Ģēģeris** (LSGUTIS). Aizvieto: **Margarita Gorškova** (LPS).

Uzaicinātie: **Olga Geitus - Eitvina** - EM Būvniecības politikas departamenta direktore;

 **Svetlana Mjakuškina** – Būvniecības valsts kontroles biroja direktore;

 **Edijs Liepiņš** – SIA “SERTEKS” valdes loceklis;

 **Malda Šteinberga** - SIA “SERTEKS” kvalitātes vadītāja;

 **Anna Upena** – Latvijas Būvuzņēmēju partnerība;

 **Monta Berga** – Biedrība “Latvijas ceļu būvētājs”;

 **Renārs Špade** - Būvniecības valsts kontroles birojs.

Sēdē nepiedalās: Vija Gēme, Mārtiņš Budahs (LEEA), Ināra Laube (LSGUTIS),Uldis Papulis,Jurijs Strods (LPS).

Protokolē: Inese Rostoka - EM Būvniecības politikas departamenta vecākā eksperte.

Darba kārtība:

1. Informācija par SIA “SERTEKS” sagatavotajiem dokumentiem būvspeciālistu sertificēšanai. (Edijs Liepiņš, SIA “SERTEKS”)
2. Priekšlikumi Latvijas Būvniecības padomes reorganizācijai. (G.Miķelsons)
3. Latvijas Būvniecības padomes darba organizācija 2018.gadā (G.Miķelsons).
4. Ekonomikas ministrijas informācija par normatīvā regulējuma izstrādi un virzību:
	1. Būvniecības likuma grozījumu sabiedrības apspriešanas rezultāti un priekšlikumi;
	2. Ekonomikas ministrijas priekšlikums grozījumiem Darba likumā (virsstundu apmaksa) un likumā “par iedzīvotāju ienākuma nodokli (atvieglojumi transporta, izglītības un veselības apdrošināšanas izdevumiem) – kā ģenerālvienošanās noslēgšanu motivējošie pasākumi.
	3. Par sadarbību ar Baltkrieviju un pasākumu plāna sagatavošanu.
	4. Par būvmateriāliem (betona standartu).
	5. Par Tehniskajām specifikācijām.
5. Citi jautājumi:
	1. Par Būvniecības informācijas sistēmas (BIS) attīstību.
	2. Informācija par Izglītības darba grupas sanāksmi un pieņemtajiem lēmumiem. (N.Grinbergs)
	3. Par Būvniecības nozares Latvijas 100gadei veltīto konkursu. (B.Fromane)
	4. Latvijas Būvniecības padomes nākamās sēdes Darba kārtība.

Sēdi sāk 14:05

**Protokolā lietotie saīsinājumi**

BIS – Būvniecības Informācijas sistēma

EM – Ekonomikas ministrija

FICIL - Ārvalstu investoru padome ( **Foreign Investors' Council in Latvia** )

LBN – Latvijas būvnormatīvi

LAS – Latvijas Arhitektu savienība

LATAK – Latvijas Nacionālais akreditācijas birojs

LBP (Padome) – Latvijas Būvniecības padome

LBS – Latvijas Būvinženieru savienība

LDDK – Latvijas darba devēju konfederācija

LEEA – Latvijas Enerģētiķu un Energobūvnieku asociācija

LSGŪTIS -Latvijas Siltuma, Gāzes un Ūdens Tehnoloģijas Inženieru savienība

LPS – Latvijas pašvaldību savienība

LTRK – Latvijas tirdzniecības un rūpniecības kamera

LVS – Latvijas valsts standarts

MK – Ministru kabinets

NAP – Nacionālā Arhitektūras padome

NEP – Nozaru ekspertu padome

# NNĪAA- Nacionālajā nekustamo īpašumu attīstītāju alianse

SIA – sabiedrība ar ierobežotu atbildību

VISC – Valsts izglītības satura centrs

VNĪ – Valsts nekustamie īpašumi

VSS – valsts sekretāru sanāksme

**1.§**

**Informācija par SIA “SERTEKS” sagatavotajiem dokumentiem būvspeciālistu sertificēšanai.**

----------------------------------------------------------------------------------------------

**Ziņo:** E. Liepiņš

**SIA “SERTEKS”** 2016.gada 1.jūlijā akreditēta Latvijas Nacionālajā Akreditācijas Birojā un veic produktu sertifikāciju atbilstoši standartam LVS EN ISO/IEC 17065:2013 nereglamentētajā sfērā - ugunsdzēsības aparātu apkopes punktu sertificēšanā.

Uzņēmums vēlas uzsākt darbību būvspeciālistu kompetences pārbaudes (sertificēšanas) jomā ar mērķis uzlabot esošo stāvokli valstī būvspeciālistu sertificēšanas jomā, paplašinot izvēles iespējas sertificēšanās pretendentiem, celt būvspeciālistu kvalitāti un būvniecības nozares reputāciju.

Plānotās sertificēšanas sfēras

* būvspeciālistu jomā:
	+ arhitekta prakses sertifikāts.
	+ ēku būvspeciālista sertifikāta iegūšanai:
	+ ēku konstrukciju projektēšana;
	+ ēku būvdarbu vadīšana;
	+ ēku būvdarbu būvuzraudzība;
* būvspeciālista sertifikāta iegūšanai:
	+ ceļu projektēšana;
	+ tiltu projektēšana;
	+ ceļu būvdarbu vadīšana;
	+ tiltu būvdarbu vadīšana;
	+ ceļu būvdarbu būvuzraudzība;
	+ tiltu būvdarbu būvuzraudzība.

Plānotās darbības mērķu sasniegšanai:

* Eksāmena/testa jautājumos tiks iekļauti jautājumi par visām būtiskajām prasībām būvēm: mehāniskā stiprība un stabilitāte; ugunsdrošība; vides aizsardzība un higiēna, tai skaitā nekaitīgums; lietošanas drošība un vides pieejamība; akustika (aizsardzība pret trokšņiem); energoefektivitāte; ilgtspējīga dabas resursu izmantošana.
* Plānotas biežākas būvspeciālistu pārbaudes;
* Tiks nodrošināta kvalitatīva sūdzību un apelāciju izskatīšana; (ja nepieciešams, piesaistot būvspeciālistus un juristus, kā arī speciālistus no citām institūcijām)

Informē padomi par piesaistīto ekspertu kvalifikācijas prasībām, kontroles mehānismiem, iekšējo kvalitātes kontroli , kā arī par būvspeciālistu pārbaudēm (eksāmens/ tests), kompetences pārbaudi (izglītības, praktiskā darba pieredzes un prakses atbilstība normatīvajā regulējumā noteiktajām prasībām).

Pēc kompetences pārbaudes un sertifikāta iegūšanas, sertificētājs plāno būvspeciālistus nodrošināt ar LVS pieejamību, bezmaksas semināriem, kursiem, lekcijām. Sertificēšanas procedūru digitalizēt, lai būvspeciālistiem būtu vieglāk saprotams sertificēšanas process.

Būvspeciālistu pastāvīgās prakses ietvaros tiks veiktas plānotas un neplānotas pārbaudes, kā arī pārbaudes notiks gadījumos, kad tiks saņemtas sūdzības.

Atbilstoši Ministru kabineta 07.10.2014 noteikumu Nr.610 „Būvspeciālistu kompetences novērtēšanas un patstāvīgās prakses uzraudzības noteikumi” 6.punkta 6.9.apakšpunktam, lūgums, **saskaņot:**

**- 2017.gada 13.decembra procedūru “Būvspeciālistu sertificēšanas kārtība”;
- 2017.gada 13.decembra noteikumus “Būvspeciālistu eksāmenu un testu jautājumos ietvertās tēmas un to atbilžu avoti”;
- 2017.gada 13.decembra informatīvo materiālu “Profesionālās pilnveides tēmas un to atbilžu avoti”.**

LATAK ir dokumentus saskaņojis, ir palicis saskaņojums ar LBP un validācija.

**A.Dzirkalis** – vēlas zināt, ko tieši pretendents gribētu uzlabot, kā tiks pacelta sertifikācijas kvalitāte un kāds būs sadarbības modeli ar citām sertificējošām institūcijām.

SIA “SERTEKS” mērķis sadarboties ar esošajām biedrībām un sertificēšanas institūcijām, savstarpēji saskaņojot sertificēšanas procesu: celt kvalitāti, domāt par procedūrām, kas ir kopīgas visām sertificējošām institūcijām, citu institūciju eksperti var piedalīties uzņēmuma padomē, piedalīties sertifikācijas procesā.

**B.Fromane** –nav skaidrības par to: Kāds ir EM, pretendenta un citu sertificējošo institūciju redzējums, ka tirgū parādīsies sertifikāti, ko būs izdevušas dažādas organizācijas, kā tiks salāgostas procedūras ar esošajām? Kā būvnieki varēs paļauties uz to kvalitātes līmeni, kas tiks apliecināts sertifikātā? Cik pašai institūcijai ir pašas uzkrātā kompetence, ņemot vērā to, ka kompetence nav tikai spēja novadīt eksāmenus?

**E.Rožulapa** – LAS, kā arhitektu kompetences pārbaudes institūcija, pirms deleģēšanas līguma noslēgšanas, par arhitektu kompetences pārbaudi, bija jau 20 gadu pieredze šajā jomā. Nav saprotams, pēc kādiem kritērijiem un metodēm tiks novērtēts pretendents?

Uzskata, ka personu kompetence šajā institūcijā pārbaudīta netiks, jo nav nekādu kritēriju pēc kuriem tiek novērtēts, vai prakse ir bijusi atbilstoša.

Par kompetences vērtēšanu un kritērijiem institūcijā atbildīgi pieredzējuši eksperti, kas ir savā nozarē kvalificēti, kas arī ir izstrādājuši šos kritērijus. Ekspertu personības šajā saskaņošanas stadijā netiks atklātas.

**E.Rožulapa** – uzskata, ka sagatavotajos dokumentos nav profesionālās jēgas. Standartā kompetence ir minēta kā personas spēja lietot zināšanas un prasmes konkrēta rezultāta sasniegšanai. No iesniegtajiem dokumentiem nav saprotams, kā tiek pārbaudīta personas kompetence, tiek pārbaudītas tikai zināšanas. No iesniegtajiem dokumentiem rodas iespaids, ka institūcija profesionālās darbības jēgu redz tikai normatīvu pārzināšanā. Nav profesionāla priekštata par to profesiju darbību, ko institūcija gatavojaties sertificēt. Nav jēdzieniskas izpratnes un kvalifikācijas celšanas tēmas, neatbilstošas speciālistu kvalifikācijām.

Piem. Kā tabuliņa par tālākas izglītības sertificēšanas kārtību, saskaņojas ar tabuliņu, kas ir patstāvīgas prakses uzraudzībā, tās nav sasaistāmas. Informācija bez izpratnes kopēta no citu sertificēšanas institūciju sertificēšanas kārtībām.

Dokumenti ir pretrunā viens ar otru un nevar pieņemt, ka eksāmenu un testu jautājumos ietvertās tēmas un avoti, tiek saistīti tikai ar normatīvajiem aktiem.

**L.Jākobsons** – vērš uzmanību uz to, ka jebkura SIA mērķis ir gūt peļņu, nav skaidrs kas notiks, ja bizness izrādīsies nesekmīgs.

Sertificēšanas institūcijas 80-90% ir SIA. Tiesiskais regulējums neaizliedz sertifikācijas institūcijas formu.

**O.Geitus-Eitvina** – vēlas zināt, vai institūcija nesaskata interešu konfliktu starp kvalitāti un pelņu. Vai neredz risku, ka vēlme gūt peļņu varētu negatīvi ietekmēt darbību?

**E.Valantis** – no ministrijas puses nav ierobežojumi, galvenais, lai tiktu nodrošināta kvalitāte sertificēšanas procesā. Arī pie esošās sistēmas ne viss ir labi, ja ir bažas, ka sistēma nav pilnvērtīga, tad vajag vienoties par izmaiņām, bet tad šai kārtībai jāattiecas uz visām sertificējošām institūcijām. Ministrijai ir svarīgi, lai visas sertificējošas institūcijās nodrošinātu kvalitāti, tas prasa resursus, finanšu un cilvēku resursus. Jāsaprot pie kāda speciālistu un finanšu apjoma to var nodrošināt.

**D.Ģēģeris** - Ir atšķirība, vai sertificē aparātus vai sertificē cilvēkus. SIA parasti sertificē aparātus, materiālus utt. Starp iesniegtajiem dokumentiem nav Kvalitātes rokas grāmatas, kas ir nepieciešama katrai sertificējošai iestādei. Dokumentos nav ievērots profesionalitātes un atbilstības novērtēšanas standarts. Padomei ir jāredz LATAK vērtējums.

Kvalitātes vadības rokasgrāmata LBP nav sūtīta, bet tā ir un to ir skatījusi LATAK.

**M.Straume** – nav paredzēta atbildība par sertificēšanas lēmumu un nav skaidrs, kas ko vērtēs.

**O.Geitus-Eitvina** – katram ir sava kompetence, LATAK un LBP katrs vērtē savas kompetences ietvaros. Padomei jāvērtē tikai normatīvajā regulējumā noteiktais.

**B.Fromane** - balsojumā atturēsies, jo nav atbilžu uz to, kas notiks, ja valstī parādīsies vēl kāda cita sertificēšanas institūcija un nav atbilžu uz to, kā notiks sertifikātu salāgošana, kas notiks gadījumā, ja finanšu shēma būs nesekmīga? Ierosina vēlreiz, rūpīgāk iepazīties ar tiem dokumentiem, kas ir LBP kompetencē.

Ierosinājums sekretariātam, ja ir padomei jāvērtē juridiski jautājumi, dokumentus izsūtīt un arī izdrukāt, neatkarīgi no apjoma.

**A.Bērziņš** – ierosina atlikt balsojumu uz nākamo sēdi, lai varētu labāk iepazīties ar konkrētiem dokumentiem par kuriem padomei jābalso.

**R.Vecums-Veco** – ierosina veidot darba grupu ar ieinteresētajām institūcijām, kuras vienoties savā starpā par lēmumu, par kuru padomei balsot.

**E.Valantis** – ierosina, ja kādam ir iebildumi, tad 2 nedēļu laikā konkrētus iebildumus atsūta rakstiski.

**Nolemj**: 1. Balsojumu par SIA “SERTEKS” sagatavotajiem dokumentiem, atlikt uz nākamās padomes sēdi.

 **2**. Padomes locekļiem iepazīties ar iesniegtajiem dokumenti un divu nedēļu laikā sniegt argumentētu viedokli, elektroniski nosūtot sekretariātam.

 **3**. Nākamajā sēdē balsojums par SIA “SERTEKS” sagatavotajiem dokumentiem, kuru apstiprināšana ir Padomes kompetencē.

**2.§**

**Priekšlikumi Latvijas Būvniecības padomes reorganizācijai**

----------------------------------------------------------------------------------------------

**Ziņo:** G.Miķelsons

Visi iesūtītie priekšlikumi, kas izteikti saistībā ar Padomes reorganizāciju ir apkopoti un salikti, atbilstoši MK 26.08.2014. noteikumiem Nr.513 “Latvijas Būvniecības padomes izveidošanas un darbības kārtība”, pievienotajā dokumentā (pielikumā).

Aicina nediskutēt par padomes formu, jo iepriekš ir nepieciešams tikties ar ekonomikas ministru un diskutēt par padomes nākotni. Padome veidota, lai konsultētu EM. Pēc tikšanās varētu izdarīt gala secinājumus.

**A.Dzirkalis** – nepiekrīt, jo padomei būtu jāsagatavo dokuments, ko padome ir pieņēmusi, tad runāt ar ministru.

**E.Valantis** – var noorganizēt tikšanos ar ministru. Aicina iepriekš izrunāt konceptuālās lietas.

 Piem. **Zemkopības ministrijā ir Lauksaimniecības organizāciju sadarbības padome**, aicinājums Padomei paskatīties, kā tā tiek organizēta, vai padomāt varbūt jāiet šajā virzienā.

 Ministrijai ir svarīgi, lai nozare nāktu ar vienotu viedokli. Ja šobrīd katram ir savs viedoklis un padomei vēl kāds pusviedoklis, tad tas nekādā veidā neatvieglo ministrijas darbu.

 Grozījumus MK noteikumos varētu izstrādāt jūnijā, tie būtu jāpieņem līdz nākamās padomes vēlēšanām.

**G.Miķelsons** – aicina visus pēc padomes vēlreiz sniegt priekšlikumus grozījumu par MK noteikumu grozījumu pēdējo versiju.

**L.Jākobsons** – atgādina, ka jāatceras, kāpēc šo sistēmu Padome gribēja mainīt, lai tie, kas uzsākuši darbu to varētu arī turpināt un pabeigt.

**Nolemj:** 1. Padomes locekļi divu nedēļu laikā iesniedz priekšlikumus par pēdējo G.Miķelsona sagatavoto MK 26.08.2014. noteikumiem Nr.513 “Latvijas Būvniecības padomes izveidošanas un darbības kārtība” grozījumu redakciju;

 2. E.Valantis organizē tikšanos ar ekonomikas ministru un visi, kas gribētu piedalīties, piesakās.

**3.§**

**Latvijas Būvniecības padomes darba organizācija 2018.gadā**

----------------------------------------------------------------------------------------------

|  |
| --- |
| **Ziņo:** G.MiķelsonsPlāns ir izdiskutēts ar EM, Partnerību un citiem. Ja biedrības ir gatavas nākt ar citiem jautājumiem, tad sadaļu “Citi jautājumu” varam papildināt.Ierosinājumi un papildinājumi nav.Balsojumā – “vienbalsīgi”- tiek pieņemts Latvijas Būvniecības padomes darba organizācijas plāns 2018.gadam. **Nolemj**: Apstiprināt Latvijas Būvniecības padomes darba organizācijas plānu 2018.gadam.  |

**4.§**

**Ekonomikas ministrijas informācija par normatīvā regulējuma izstrādi un virzību**

----------------------------------------------------------------------------------------------

|  |
| --- |
| **Ziņo:** E.Valantis, O.Geitus-Eitvina |

* 1. **Būvniecības likuma grozījumu sabiedrības apspriešanas rezultāti un priekšlikumi;**

Esam saņēmuši ļoti daudz iebildumus un priekšlikumus.

* Lielāka daļa iebildumu attiecas uz **terminoloģiju**, kas principā ir pārrunājami. Šos priekšlikumus apkopo un gatavo, ministrijas viedokli, lai varētu izdiskutēt darba grupā.
* Konceptuāli iebildumi **par pasūtītāja atbildību** attiecību uz trešajām personām nodarītiem zaudējumiem. Saņemti FICIL, VNĪ, pašvaldību u.c. iebildumi. Kopā ar NNĪAA un viņu piesaistītajiem ekspertiem, esam vienojušies par apdrošināšanas modeli, ko iepriekš gribētu izrunāt ar apdrošinātāju asociāciju. Piedāvājuma būtība ir “jumta polise”, zem kuras paiet visi Būvniecības procesa dalībnieki, pēc tam regresā vēršoties pret vainīgo. Ja nav polises, tad pasūtītājs ir atbildīgs par trešajām personām nodarītiem zaudējumiem. Tas ir jautājums, kas varētu aizkavēt grozījumu virzību tālāk.
* No Rīgas Domes ir saņemti iebildumi, par kuriem arī varētu runāt Darba grupās.

Iebildumos nav konceptuālas pretrunas, kas varētu aizkavēt Būvniecības likuma virzību tālāk.

**B.Fromane** – nav iespējams radīt efektīvu apdrošināšanas modeli, ja apdrošinātāji paši neatrod veidu, kā pašorganizēties un ātri izskatīt savstarpējos strīdus un ātri savstarpēji norēķināties. Šis nav jautājums, kurā varētu panākt absolūtus kompromisus. Šis jautājums prasītu atklātu publisku diskusiju.

**O.Geitus\_Eitvina** – Nepastāvot efektīvam apdrošināšanas mehānismam, izstrādātais atbildības mehānisms arī neko daudz nerisinās. Nedomājam, ka apdrošinātāji būs laimīgi, ka tiks izstumti no komforta zonas. Viņi negribēs piekrist risinājumam, kur apdrošinātājiem loma ir daudz lielāka. Veidojam risku uzskaitījumu, kam obligāti jābūt apdrošināšanas polisē. Mēs gribētu panākt, ka nākam ar regulējumu, par kuru paši esam pārliecināti, ejam uz VSS, tad arī turpinām diskusiju publiskā līmenī.

**Nolemj**: Pieņemt informāciju zināšanai.

* 1. **Ekonomikas ministrijas priekšlikums grozījumiem Darba likumā (virsstundu apmaksa) un likumā “par iedzīvotāju ienākuma nodokli (atvieglojumi transporta, izglītības un veselības apdrošināšanas izdevumiem) – kā ģenerālvienošanās noslēgšanu motivējošie pasākumi.**

Daudz runāts, bet nevar dabūt kopēju izpratni starp visiem sociālajiem partneriem, lai rosinātu grozījumus Darba likumā par ģenerālvienošanās noslēgšanu. Arodbiedrības piekrīt, sarēķināta fiskālā ietekme šādam risinājumam. Darba devēji – LTRK un LDDK nepiekrīt piedāvātajam risinājumam, ja darba devēji tam piekritīs, tad grozījumus ātri varētu virzīt, šobrīd situācija ir samērā bēdīga.

**G. Āboltiņš – Āboliņš** – LTRK nav tik kategoriska, ja tiks piedāvāts risinājums, tad varētu piekrist.

**Nolemj**: Pieņemt informāciju zināšanai.

* 1. **Par sadarbību ar Baltkrieviju un pasākumu plāna sagatavošanu.**

Ministru prezidenta M. Kučinska vizītes laikā Baltkrievijā tika parakstīts “Latvijas Republikas valdības un Baltkrievijas Republikas valdības saprašanās memorands par galvenajiem ekonomiskās sadarbības virzieniem vidēja termiņa perspektīvā”. Tāpat tiekoties abu valstu premjeriem tika panākta **vienošanās, ka  tiks sagatavots pasākumu plāns**, kurā tiktu norādīti konkrēti sadarbības projekti / pasākumi.

Jāsaprot kādā veidā varētu sadarboties ar Baltkrieviju, kas ir nepieciešams no valsts un Baltkrievijas valsts puses, lai veicinātu savstarpējo sadarbību.

Lūgums Padomes locekļiem noformulēt samērā ātri viedokli.

**Nolemj**: Iesūtīt priekšlikumus, kurus varētu iekļaut Latvijas – Baltkrievijas pasākumu plānā.

* 1. **Par būvmateriāliem (betona standartu)**

**L.Jākobsons** – Atbilstoši MK noteikumos Nr.156 "Būvizstrādājumu tirgus uzraudzības kārtība " noteiktajam Patērētāju tiesību aizsardzības centrs (PTAC) veic būvizstrādājumu tirgus uzraudzību balstoties uz regulējumā noteiktajiem standartiem.

2017.gada 16.novembrī ir apstiprināta un pieņemta jauna betona standarta versija: LVS 156-1:2017 "Betons. Latvijas standarta nacionālais pielikums Eiropas standartam EN 206:2013 "Betons. Tehniskie noteikumi, darbu izpildījums, ražošana un atbilstība"", kas satur pietiekami būtiskas izmaiņas. Tā kā līdz šai dienai MK noteikumos Nr.156 nav veiktas izmaiņas, lai Būvizstrādājumu tirgus uzraudzība tiktu veikta atbilstoši standarta jaunajai versijai, betona ražošanas nozarē radies zināms haoss, jo daži tirgus dalībnieki mēģina vadīties pēc jaunā standarta citi pēc vecā.

EM, neraugoties uz kapacitātes trūkumu, darbinieku slimības dēļ, apņemas ātri veikt tehniskos grozījumus MK noteikumos Nr.156 "Būvizstrādājumu tirgus uzraudzības kārtība ".

**Nolemj**: Pieņemt informāciju zināšanai.

* 1. **Par Tehniskajām specifikācijām**

Atbilstoši Padomes novembra sēdē nolemtajam, ir izsūtītas Tehniskās specifikācijas LBN, kas saistīti ar energoefektivitāti, pārstrādei.

Padomei ir jānolemj, ko turpmāk darīsim ar publiskajiem iepirkumiem, vai turpmāk gribat skatīt un skaidrot tehniskās specifikācijas. Tehniskā specifikācija ir iepirkumu dokuments, tas fakts nozīmē, ka Jūsu pārstāvētās institūcijas nevarat piedalīties iepirkumā.

Varbūt padomei ir pietiekami ar to, ka zināt par to kādi iepirkumi plānoti un var sniegt priekšlikumus, par to ko vajadzētu iekļaut Tehniskajā specifikācijā.

Ņemot vērā pieredzi ar dažiem neveiksmīgiem iepirkumiem, lūgums tiem padomes locekļiem, kas nav plānojuši piedalīties iepirkumu procedūrā, iepirkumu kvalitātes uzlabošanai, ja kāds vēlas pieteikties, kā eksperts izstrādē, tad lūgums to darīt.

Ministrija turpinās strādāt pie Tehniskās specifikācijas, ko padomei nesūtam. Kamēr nav izstrādāta gala versija, lūgums kā ekspertam pārskatīt iepirkumu Tehnisko specifikāciju, ja būs komentāri, tad tos var vēl iestrādāt.

**E.Rožulapa** – nosūtīs e-pastu, kurā aprakstīts kā organizēt šāda veida dokumentu izstrādi un organizētu labāku iepirkumu. Dokumentā izvērsti aprakstīta sistēma, lai iegūtu labāku rezultātu.

Padome vēlas zināt, kāpēc ministrija iepirkumos paredz zemākās cenas principa.

**E.Valantis** – no procedūru viedokļa var uzlikt arī samērā augstu latiņu pretendentiem, bet ja Padomei ir priekšlikumi saimnieciski izdevīgākā iepirkuma vērtēšanai, lūgums sūtīt EM.

**Nolemj**: 1. Padome saskaņo EM iepirkumus plānu.

 2. Tehniskās specifikācijas EM turpmāk nesūtīs Padomes locekļiem priekšlikumu sniegšanai.

.

**5.§**

**Citi jautājumi**

---------------------------------------------------------------------------------------------

* 1. **Par Būvniecības informācijas sistēmas (BIS) attīstību.** (S.Mjakuškina)

Prezentē BIS attīstību (prezentācija pielikumā).

 Pēc ERAF 1. kārtas attīstības Laika grafika, šobrīd strādā pie e- saskaņošanas un Būvniecības procesa uzraudzības, vasarā plāno palaist e-saskaņošanu. Darbs notiek “sprintos” - tiek veidoti lietotākjstāsti, komentē, nodod izstrādei un tūlīt dod testēšanai. Bijušas 2 demo sanāksmes, ja ir interese piedalīties testēšanā, tad var iedot piekļuves iespējas.

Ar 10.08.2017. Ministru kabineta rīkojumu Nr.422 ir apstiprināts projektu iesniegumu atlases 2.kārtas projektu saraksts Eiropas Savienības fondu 2014.-2020.gadam plānošanas periodam. Projekta «Būvniecības procesu un informācijas sistēmu attīstība (2.kārta)» plānotais finansējums - 3 075 000 euro. Ir identificēti vairāki iespējamie BIS attīstības virzieni. Ir uzsākts darbs pie detalizētā projekta apraksta izstrādes.

Ir svarīga nozares iesaiste, sniedzot priekšlikumus un vīziju par BIS nākotnes attīstību un aicina padomi to sniegt līdz februāra beigām.

Sistēmā tiek pievērsta arī uzmanību apsaimniekošanas jautājumiem

Padomei tiks nosūtīta prezentācija un plašāka informācija, kopā ar pavadvēstuli.

**Nolemj**: Pieņemt informāciju zināšanai.

* 1. **Informācija par Izglītības darba grupas sanāksmi un pieņemtajiem lēmumiem.** (N.Grinbergs)

VISC pētījuma projekta “Nozaru kvalifikācijas struktūras funkcionālā analīze atbilstoši Eiropas kvalifikāciju ievadstruktūrai” ietvaros ir veikusi ir veikusi nozares funkcionālo analīzi, tās rezultāti ir atspoguļojas profesiju kartē. NEP ir apstiprinājusi šo izstrādāto struktūru ar piezīmi, kas pārskats nav pabeigts, tajā nepieciešami precizējami.

Gribētu sasaukt Izglītības darba grupas sanāksmi, lai noformulēt priekšlikumus:

* NEP un Izglītības darba grupa strādā paralēli pie vieniem un tiem pašiem jautājumiem, tāpēc būtu jāvienojas par to kas ar kādiem jautājumiem nodarbojas, lai nedublētos.
* EM nav konkrētas personas, kas atbildīga par izglītības jautājumu;
* Visur izglītības sistēmā notiek pārkārtošanās, šobrīd tas notiek profesionālās izglītības līmenī, būs arī augstākās izglītības līmenī. Nepieciešams definēt tās lietas, kas saistās ar kvalifikācijas paaugstināšanu, ar mūža izglītību, tomēr kamēr nozare neieviesīs sistēmu, kurā nepieciešami kvalifikācijas apliecinājumi sistēma nedarbosies.

O.Geitus-Eitvina – VISC ir saņemts lūgums deleģēt pārstāvjus ekspertu darba grupās, nozaru kvalifikācijas struktūru projektu izskatīšanai Būvniecības nozarē. Gribētu, ka galvenā persona no nozares, būtu Padomes izvirzīts cilvēks.

Priekšlikums, kā EM pārstāvi, deleģē Izglītības darba grupas vadītāju N.Grinbergu.

N.Grinbergs piekrīt deleģējumam un Padome to atbalsta.

**Nolemj**: 1. VISC ekspertu darba grupās, nozaru kvalifikācijas struktūru projektu izskatīšanai Būvniecības nozarē, kā Ekonomikas ministrijas pārstāvi, deleģēt Izglītības darba grupas vadītāju N.Grinbergu.

 **2**. Nākamajā padomes sēdē iekļaut detalizētāku jautājumu par izglītību.

 3. N.Grinbergam prezentēt NEP mērķus un uzdevumus 2018.gadam.

* 1. **Par Būvniecības nozares Latvijas 100gadei veltīto konkursu.**

**(** B.Fromane, A.Dzirkalis)

Padome ir Saņēmusi atbildes vēstuli no Nacionālās Arhitektūras padomes. Nav nekādas noslēdzošās sadaļas, no tās nevar saprast atbalsta vai neatbalsta.

Padomes locekļi uzskata, ka lielākā daļa gan arhitektu, gan citu organizāciju pārstāvji, kuri rīko savus konkursus nav sapratuši šīs idejas būtību un domā, ka priekšlikums ir apvienot visus konkursus vienā.

**B.Fromane** – uzrakstījusi vēstuli kultūras ministrei ar lūgumu tikties, jo Kultūras ministrija kūrē visus 100gades pasākumus. Uzskata, ka ir vērts izstāstīt ministrei pirms pieņem galīgo lēmumu. Pēc tikšanās ar ministri, informēs padomi, jo laika, lai sagatavotu pasākumu ir palicis ļoti maz.

**R.Vecums-Veco** - priekšlikums uz nākamo sēdi uzaicināt J.Dambi, lai informētu padomi par Pasaules Ekonomikas foruma Kultūras ministru konferencē 2018.gada 22. janvārī, parakstīto Davosas deklarāciju, kas ievieš būvniecības kultūras (Baukultur) konceptu un pievērš uzmanība augstas kvalitātes būvniecībai, ne tikai kā ekonomiskam, bet arī kultūras mantojumam.

**Nolemj**: EM rakstīt oficiālu uzaicinājumu uz padomes sēdi Valsts kultūras pieminekļu aizsardzības inspekcijas vadītājam J.Dambim.

* 1. **Latvijas Būvniecības padomes nākamās sēdes Darba kārtība**

**Nolemj:** Nākamo Latvijas būvniecības padomes sēdi sasaukt **2018.gada 22.martā, plkst.15:00.**

Sēdi slēdz 16:45

Padomes priekšsēdētājs A.Dzirkalis

Protokolēja I.Rostoka